“หุ้นพลังงาน” ลุ้นรีบาวด์ ขานรับ “ทรัมป์” ประกาศคว่ำบาตรอิหร่านอีกครั้ง
"หุ้นพลังงาน" ลุ้นรีบาวด์ ขานรับ "ทรัมป์" ประกาศคว่ำบาตรอิหร่านอีกครั้ง มีผล 4 พ.ย.61
9 พ.ค. 2561

ผู้สื่อข่าวรายงานว่า จากกรณีที่ประธานาธิบดีทรัมป์ประกาศคว่ำบาตรอิหร่านอีกครั้ง โดยจะมีผลภายใน 180 วัน (4 พ.ย.) นั้น นักวิเคราะห์มองว่า หุ้นในกลุ่มพลังงานมีโอกาสปรับตัวขึ้นอีกครั้ง หลังจากปรับตัวลงแรงก่อนหน้านี้
โดยประธานาธิบดีโดนัลด์ ทรัมป์ แห่งสหรัฐ เปิดเผยว่า จะถอนสหรัฐออกจากข้อตกลงนิวเคลียร์อิหร่าน พร้อมกับเรียกข้อตกลงดังกล่าวว่าเป็นข้อตกลงที่ผุพังและน่าอายเป็นอย่างยิ่งสำหรับตนเองในฐานะประชาชนคนหนึ่ง
ทั้งนี้ตนจะใช้มาตรการคว่ำบาตรทางเศรษฐกิจอีกครั้ง หลังจากที่ได้ระงับมาตรการดังกล่าวไปในช่วงที่มีการลงนามในข้อตกลงเมื่อปี 2558 โดยสหรัฐจะใช้มาตรการคว่ำบาตรทางเศรษฐกิจในขั้นสูงสุดกับอิหร่าน ซึ่งเป็นประเทศที่ผู้นำสหรัฐเรียกขานว่าเป็นรัฐที่ให้การสนับสนุนการก่อการร้ายในระดับชั้นนำ
ด้านอิหร่านระบุว่า อิหร่านเตรียมพร้อมที่จะริเริ่มการเสริมสมรรถนะแร่ยูเรเนียมอีกครั้ง ซึ่งการดำเนินการดังกล่าวถือเป็นการผลิตทั้งเชื้อเพลิงนิวเคลียร์และอาวุธ
ส่วน นักวิเคราะห์ บล.ไทยพาณิชย์ ระบุว่า จากกรณีที่ประธานาธิบดีทรัมป์ประกาศคว่ำบาตรอิหร่านอีกครั้ง โดยจะมีผลภายใน 180 วัน (4 พ.ย.) โดยทางสหรัฐฯให้สัญญาว่าประเทศใดที่ให้ความร่วมมือจะได้ละเว้นภาษีนำเข้าทางการค้ากับสหรัฐนั้น อาจหนุนราคาน้ำมันกลับฟื้นตัวขึ้นมาอยู่ที่เหนือระดับ $70.2/bbl อีกครั้งหลังจากเผชิญกับแรงเทขายก่อนหน้าผลสรุปการคว่ำบาตรดังกล่าว
ส่วนค่าเงิน USD แข็งค่าขึ้นต่อจากมุมมองที่เป็น safe haven ในขณะที่อัตราผลตอบแทนพันธบัตรรัฐบาลสหรัฐฯอายุ 10 ปีเริ่มกลับมามีทิศทางปรับตัวขึ้นอีกครั้ง ล่าสุดอยู่ที่ระดับ 2.97%